Silene acaulis

La Silene acaulis l'è 'na piànta de la famìa de le Caryophyllaceae. 

 Descrisiù 

La fùrma biològica l'è: Ch pulv - Camèfite pülvinàde. Piànte con coi böcc che düra divèrsi agn colocàcc a mìa de piö de 20 ghèi del teré e portamènt a cusì.

La Silene acaulis l'è 'na piànta erbàcea, che fùrma dei cusì bas, piacc o emisférich, che g'ha gamp ipogèi lignùs, e gamp epigei nüi o quàze nüi. Altèsa 1÷5 ghèi, grandèsa dei cusinècc de sòlet 10÷30 ghèi ma la pöl pò a fan de piö grancc. 

Le fòie i è opòste sèsii lineaàr e le fenés a pùta. L'òrlo l'è cartilaginùs e de spès 'l g'ha dei pelacì. Le fòie le vé fò sö dei gambì cürcc cürcc.

De fiùr en vé fò giü per ògna gambì. I è unisesuài o ermafrudìcc; el càles l'è a fùrma de tübizì a sépali saldàcc. L'è de culùr che tìra al viòla. El g'ha mìa de pei, el g'ha dés nervadüre e décc otùzi. La coròla l'è fàda de 5 pétali lìber spatolàcc e apéna apéna bilobàcc. I è de culùr ròza, de rar biànch; 10 stam, 3 stìi, ginecèo sùpero tricarpelàr sincàrpich. I fiorés de màgio a óst.

I fröcc i è càpsule triloculàre, ovài e deiscènte. I conté i granì de somésa che i g'ha la superfìce rügùza, reniformi, de culùr maròn ciàr.

Se la tróa sö le préde o en mès a la gèra suratöt calcàrea; La crès endèi mucc entra i 1.600 e i 3.700 méter s.l.m.

L'è cümü 'ndèle zòne àrtiche e 'ndèi mucc piö alcc de l'Europa (Alp, Carpàsi, Ùrali, Pirenèi, Ìzole Britàniche, ìzole Far Oer).

 Sotaspéci e varietà 
Silene acaulis (L.) Jacq. subsp. acaulis
Silene acaulis (L.) Jacq. subsp. bryoides (Jord.) Nyman
Silene acaulis (L.) Jacq. subsp. cenisia Killias
Silene acaulis (L.) Jacq. subsp. longiscapa Vierh.

Silene acaulis (L.) Jacq. var. exscapa (All.) DC (Stàti Ünìcc)
Silene acaulis (L.) Jacq. var. subacaulescens (F.N. Williams) Fern. & St. John (Stàti Ünìcc)

 Galerìa 

 Colegamèncc estèrni 

 Herbario de Cataluña
 Moss Campion 
 TelaBotánicaSilene acaulis (francés)

 Leteradüra 

 Xaver Finkenzeller: Alpenblumen, München 2003, ISBN 3-576-11482-3
 Fischer, M. A., Adler, W. & Oswald K.: Exkursionsflora für Österreich, Liechtenstein und Südtirol, Linz, 2005, ISBN 3-85474-140-5

Categuria:Caryophyllaceae
Categuria:Botànica